Koliko smo toga postigli! (14/12/01) - 2001-12-14
Nakon samo tri mjeseca, Bin Ladenova sposobnost da i dalje nanosi zlo znatno je umanjena, a slobodni Afganistan počinje zaživljavati
Koliko smo toga postigli! 11. prosinca obilježena su tri mjeseca otkako su teroristi napali Svjetski trgovinski centar i Pentagon. Od tih strašnih događaja, koalicija predvođena Sjedinjenim Državama ostvarila je znatan napredak, ne samo pomažući u oslobađanju Afganistana od represivne talibanske vladavine, već i u svjetskoj kampanji usmjerenoj na uništavanje terorističke mreže al-Qaide. Potjera za talibanima nastavlja se istim tempom. Neki su već zarobljeni ili ubijeni. Druge, uključujući talibanskog čelnika mulu Mohamada Omara, čeka ista sudbina. Anti-talibanske snage namjeravaju sve njih izvesti pred lice pravde. Čelnik al-Qaide Osama bin Laden i stranci koji su mu pomogli da otmu Afganistan afganistanskom narodu svedeni su na pravu mjeru. Za bin Ladenovu glavu ponuđena je nagrada od 25 milijuna dolara, te mu je onemogućeno da komunicira sa svojom mrežom terorista. Kako je rekao zamjenik američkog ministra obrane Paul Wolfowitz, “To je čovjek u bijegu, za čiju je glavu raspisana velika nagrada, čovjek koji se svaki dan mora probuditi i donijeti odluku – hoće li oko sebe zadržati mjere sigurnosti, koje mu trebaju kako ga se ne bi dokopali afganistanski lovci na glave, ali koje također otkrivaju mnogo o tome gdje se nalazi, ili će se sakriti?” Osama bin Laden nema na raspolaganju mnogo opcija. Niti bi trebao. On je odgovoran za ubojstvo više od tri tisuće ljudi u Sjedinjenim Državama i stotine ljudi u Africi i drugim dijelovima svijeta. Također je odgovoran za održavanje represivnog talibanskog režima na vlasti u Afganistanu. No, iako je bin Laden u nezavidnoj poziciji, s njim ipak nije gotovo. Ne još. Kako je rekao gospodin Wolfowitz, al-Qaida “je mreža u kojoj ima mnogo loših glumaca”. Stručnjaci kažu da al-Qaidine ćelije postoje možda i u šezdeset zemalja svijeta. Cijelu mrežu treba razbiti. To će potrajati. Prema zamjeniku ministra obrane Paulu Wolfowitzu, talibani su danas “dobar primjer drugim zemljama koje bi možda željele podržavati al-Qaidu ili pružiti utočište al-Qaidinim teroristima.” Bin Ladenova sposobnost da i dalje nanosi zlo znatno je umanjena. Slobodni Afganistan počinje zaživljavati. Koliko smo toga postigli u tri kratka mjeseca.